Olen 48-vuotias lukion opettaja ja musiikintekijä Vantaalta sekä Vihreiden eduskuntavaaliehdokas Uudellamaalla. Koulutukseltani olen kasvatustieteiden maisteri ja muusikko. Olen opettanut 25 vuoden aikana kaikilla luokka-asteilla alkuopetuksesta lukioon ja toiminut kulttuurikentällä eri tehtävissä. Yrittäjyys ja itseni, sekä muiden työllistäminen on minulle tuttua useiden projektieni kautta. Vaikutan Vantaan valtuustossa, vapaa-ajan lautakunnassa ja Vantaan viihdeorkesterin sekä Vantaan teollisuuskiinteistöjen (VTK) hallituksissa.
Politiikka lähtee arvoista. Minun tärkein arvoni on sivistys, joka tarkoittaa koulutuksen lisäksi tasa-arvoa ja huolehtimista kodistamme maapallosta ja sen asukkaista. Tunnukseni vaaleissa on #meollaan1 ja se kertoo siitä, että olemme kaikki saman maailman asukkaita ja meidän täytyy myös ratkaista ongelmamme yhdessä. Dialogi on tärkeää.
Koko ihmiskunnan ja myös Suomen suurin kysymys on, miten pysäytämme ilmastonmuutoksen ja turvaamme edellytykset hyvään elämään myös seuraaville sukupolville. Se on myös suurin sille syy, miksi olen mukana politiikassa ja miksi kuulun juuri Vihreisiin. Minulle Vihreät on nimenomaan ympäristö- ja sivistyspuolue, jolla on kunnianhimoisimmat tavoitteet ympäristön ja koulutuksen suhteen. Meillä on toivoa, nyt tarvitsemme toimintaa. Taistellaan siis ilmastonmuutosta vastaan ja tehdään samalla maailmasta puhtaampi, oikeudenmukaisesti ja turvallisempi paikka.
Suomi voi olla kokoaan suurempi globaali vaikuttaja ilmastoasioissa ja turvallisemman maailman rakentamisessa. Haluan olla tekemässä sivistyksen suurvaltaa, jossa jokaisesta pidetään huolta ja kaikilla on mahdollisuus tavoitella omia unelmiaan. Maailma tarvitsee yhteiseen hyvään pyrkiviä esikuvia enemmän kuin koskaan! Tehdään Suomesta sellainen ja pidetään kaikista huolta!